峴山
作者：孫抗
朝代：宋

paragraphs: 天下名山數南國，峴首首推襄漢域。
前年假節使湖外，道出銅鞮一攀陟。
檀溪西下烟雨繁，夢澤南迴雲霧織。
絕壁頹巖畫障開，陽林雜蘤天光逼。
飄然不減京臺樂，城闕弦歌野耕植。
借問人心誰見思，雲來遠庇羊公德。
乃知仁愛與山俱，奚用沈碑衒金刻。
追詢耆舊訪祠宇，遲拜丹青紀聰直。
佛藍神館鬰相望，獨此寂寥遺肸飾。
欒公燕國戚藩佐，朱邑桐鄉嗇夫職。
居民立社中詔嘉，撫舊勸來區淑慝。
指期還臺首章奏，立使閟宮膋血食。
半途得郡旋治中，迴睇鳳林空太息。
仙郎作鎮未朞月，起廢補亡罄心力。
凡予所欲塵黈聰，文符一一條其極。
庚桑畏壘既禋薦，魯國靈光亦顛踣。
由晉至今更幾秋，隼畫干旟熊伏軾。
但矜□□□形勝，誰祀賢人思物色。
公當□□乃□□，只□徊翔預倫□。
漢波平遠山巍然，共仰羊王譽充□。